**Druhy sadzby**

**Podľa obsahu a účelu** polygrafického výrobku rozoznávame sadzbu :

* **Novinársku a časopiseckú,** ktorá zodpovedá osobitnostiam a potrebám periodickej tlače najmä vzhľadom na titulky a obrázky.
* **Dielovú, knižnú sadzbu** rozsiahlejších diel s výtvarnými náležitosťami knižnej úpravy.
* **Akcidenčnú pre príležitostné tlačivá,** ako sú spoločenské tlačoviny, rôzne oznámenia, listové papiere, obchodné tlačoviny, faktúry, listové obálky, katalógy, diplomy, kalendáre a iné.
* **Hladkú** to znamená jednoduchú sadzbu, prevažne z jedného druhu a stupňa písma.
* **Číslicovú,** ktorá sa skladá prevažne alebo výhradne z číslic a vzorcov a rovníc, je to zložitá sadzba matematických, chemických a iných vzorcov.
* **Tabelárnu,** je to sadzba linkových formulárov zvyčajne s textom v hlavičke.
* **Poradová (podradená ),** čo je prehľadne rozčlenená sadzba (napr. obaly kníh, textové alebo číslicové tabuľky bez liniek ).
* **Sadzba básní, divadelných hier, inzerátov.**

Charakter konečného polygrafického výrobku, tlačoviny určuje aj jeho druh a obsah sadzby. Pri veľkej početnosti druhov polygrafických výrobkov má aj ich sadzba veľmi veľa druhov a spôsobov vyjadrenia.

V prehľade môžeme ďalej sadzbu rozdeliť podľa týchto hľadísk :

**Podľa materiálu**

* **Kovová sadzba z písmoviny,** ktorá vzniká odlievaním roztaveného kovu (prevažuje v ňom olovo), nazýva sa horúca sadzba.
* **Fotografická sadzba** (fotosadzba, tiež studená sadzba).

**Podľa typov sádzacích strojov kovovej sadzby :**

* **riadková sadzba,** zhotovená na riadkových sádzacích strojoch,
* **písmenová sadzba,** vytvorená na písmenových sádzacích strojoch (monotypová),
* **riadková rýchlosadzba,** zhotovená automaticky na riadkových strojoch ovládaných diernou páskou.

**Podľa úpravy a stavu sadzby :**

* **kompresná sadzba,** ručne alebo strojová neprekladaná sadzba, v ktorej riadok dolieha tesne na riadok,
* **prekladaná sadzba,** ktorá má preložky medzi riadkami, to znamená väčšie medziriadkové medzery,
* **riedená sadzba,** v ktorej sú všetky vysádzané slová riedené vkladaním tenkých výplnkov medzi jednotlivé písmená, má všade medzipísmenové medzery,
* **stĺpcová jedno alebo viacstĺpcová sadzba,** odtlačená v jednom stĺpci, alebo zalomená stránka so sadzbou vo dvoch alebo viacerých stĺpcoch,
* **zmiešaná sadzba (ručná alebo strojová),** v ktorej sa okrem základného písma použili aj vyznačovacie písma, napr. kurzívy, polotučné písmo alebo kapitálky.

Prehľad uvádza len najdôležitejšie druhy. Spôsobov sadzby je mnoho a často sa v polygrafických výrobkoch uplatňujú aj súčasne.

Niektoré naše tlačiarne majú doposiaľ kovovú sadzbu, ktorá bola až do šesťdesiatych rokov prakticky jediným druhom sadzby od Gutenbergovho vynálezu asi roku 1440.